
OBJEKTUMOK POZÍCIÓJÁNAK ÉS ORIENTÁCIÓJÁNAK MEGHATÁROZÁSÁRA ALKALMAS MAGNETOMÉTER ALAPÚ RENDSZER MEGVALÓSÍTÁSA

Az objektumok pozíciójának és orientációjának pontos meghatározása számos mérnöki területen alapvető fontosságú, különösen olyan környezetekben, ahol a kedvezőtlen látási viszonyok vagy az objektumok közvetlen érzékelésének hiánya miatt hagyományos módszerek nem alkalmazhatók. Ezekre a kihívásokra kínál megoldást a mágneses térérzékelés, amely nem függ a látási viszonyoktól. A magnetométerek modern, miniatürizált változatai alacsony költséggel integrálhatók különféle rendszerekbe, és kiválóan alkalmasak a mágneses mező erősségének és irányának mérésére.
Dolgozatom során egy innovatív rendszert dolgoztam ki, amely magnetométer alapú szenzortömb segítségével képes objektumok pozíciójának és orientációjának meghatározására. A projekt során megvalósítottam egy léptetőmotorokkal vezérelt pásztázó rendszert. A szenzortömb alkalmazásával sikerült jelentősen csökkentenem a teljes pásztázási időt.
Az objektumok pozícióját a mágneses tér gradiensének élérzékelésével, míg az orientációkat a gradiensvektor normalizált irányának elemzésével és a főkomponens-analízis módszerével határoztam meg.
A kutatásom során különösen nagy hangsúlyt fektettem arra, hogy egy olyan újszerű megoldást dolgozzak ki, amely az iparban is hasznosítható. A rendszer megvalósítása során elért eredmények hozzájárulnak a magnetométer alapú pozíció- és orientációmérés technológiájának fejlesztéséhez, és új lehetőségeket nyitnak meg a kapcsolódó mérnöki és tudományos alkalmazások számára.
 



